《谢王使君》
宋代·赵蕃

卧痾衡茅下，谁顾疾作门。
忽传故人书，犬吠鸡争喧。
书陈使君贤，有好罔不惇。
念子药物须，万钱致深恩。
我未谒使君，此馈曷见存。
是风久寂寥，当于古人论。
亟起欲下拜，展转足但扪。
事殊送酒家，孤负老瓦盆。
食粥已数月，政类颜平原。
呼僮籴新粳，洗甑汲井浑。
邻蔬价不二，取足充盘飧。
岂止饱妻孥，自可留弟昆。
聊宽口腹累，姑置襦袴温。
惟我困流落，寄迹无田园。
东南数十州，遍走如乞墦。
今者属有役，病缚不得奔。
几思出入劳，复虑霜雪繁。
使君傥思惠，兹又何足言。
屡将入城府，跼蹐驹在辕。
因风道感谢，情至笔载援。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。